R E L A C I O N

PËR 
PROJEKTLIGJIN “PËR RATIFIKIMIN E MARRËVESHJES NDËRMJET KËSHILLIT TË MINISTRAVE TË REPUBLIKËS 
SË SHQIPËRISË DHE QEVERISË SË REPUBLIKËS 
SË MOLDAVISË, PËR RIPRANIMIN E PERSONAVE 
ME QËNDRIM TË PAAUTORIZUAR”
Ministria e Punëve të Jashtme, në zbatim të neneve 17 dhe 23, të                 ligjit nr.8371, datë 9.7.1998, “Për lidhjen e traktateve dhe marrëveshjeve ndërkombëtare”, propozon për ratifikim marrëveshjen, ndërmjet Këshillit të Ministrave të Republikës së Shqipërisë dhe qeverisë së Republikës së Moldavisë, për ripranimin e personave me qëndrim të paautorizuar, e cila është nënshkruar, në Bukuresht më 18 tetor 2013, në takimin e Komitetit të Ministrave të PCC SEE-së, nga zëvendësministrja e Punëve të Brendshme. 

Nisma e palës shqiptare për nënshkrimin e kësaj marrëveshjeje është bazuar në  Planin Kombëtar për Zbatimin e MSA-së dhe në direktivat e BE-së, për  negociimin dhe finalizimin e marrëveshjeve të ripranimit me vendet e tjera, me qëllim lehtësimin e lëvizjes së ndërsjellë të shtetasve. Ratifikimi i marrëveshjes do të plotësojë hartën e vendeve me të cilat Shqipëria ka marrëveshje ripranimi.
Detyrimet për ripranim, që përmbahen në këtë marrëveshje, zbatohen ndaj shtetasve të Republikës së Shqipërisë, Republikës së Moldavisë, ashtu si edhe ndaj shtetasve të vendeve të treta dhe personave pa shtetësi. 

Marrëveshja përmban kushtet dhe kërkesat që duhet të plotësohen nga palët për ripranimin e shtetasve të tyre, si edhe detyrimin e ripranimit në lidhje me shtetasit e vendeve të treta dhe personave pa shtetësi, të cilët nuk përmbushin kushtet në fuqi për hyrjen apo qëndrimin në territoret e palëve respektive. I rëndësishëm është parimi që kurdo që mund të provohet ose të prezumohet në mënyrë të vlefshme që këta persona hyjnë në territorin e njërës palë, pasi kanë mbetur ose kanë qëndruar tranzit në territorin e palës tjetër, kjo e fundit duhet të jetë përgjegjëse për ripranimin e atyre personave. Edhe në këtë rast, marrëveshja përcakton një listë të përbashkët të mjeteve përkatëse për provën ose për prezumimin e shtetësisë.

Në lidhje me zbatimin në praktikë, marrëveshja përcakton edhe mënyrat e transportimit të personave që do të ripranohen në rrugë ajrore ose tokësore, përcakton limite të qarta kohore veçanërisht për përgjigjet ndaj kërkesave për ripranim, ndaj aplikimeve për tranzit, si dhe masën e kostove të transportit që pala kontraktuese përgjegjëse duhet të përballojë për operacionet e ripranimit dhe operacionet e tranzitit. 
Marrëveshja i ka dhënë rëndësinë e duhur ruajtjes të të dhënave personale duke specifikuar që ato nuk mund të përdoren për asnjë qëllim tjetër përveç atij të vendosur nga dispozitat e marrëveshjes, pa miratimin e palës tjetër.  

Marrëveshjet e ripranimit përgjithësisht rregullojnë juridikisht problemet e migracionit, parandalojnë ndikimet kriminale në këtë fushë, si dhe ndikojnë drejtpërdrejt në një imazh pozitiv të vendit në planin rajonal dhe më gjerë.

Ratifikimi i marrëveshjes do të mundësojë një menaxhim më të mirë të kthimit/ripranimit të shtetasve, marrjen e masave që do t’i paraprijë trajtimit dinjitoz të shtetasve të palëve, të shtetasve të vendeve të treta dhe personave pa shtetësi, në vijim të procedurave të ripranimit/kthimit apo tranzitimit.

Efektet financiare, që rrjedhin nga detyrimet e marrëveshjes, për palën shqiptare do të mbulohen nga buxheti i Ministrisë së Punëve të Brendshme.

Institucioni zbatues i marrëveshjes është Ministria e Punëve të Brendshme. 

